Teemu Eronen

Teemu Petteri Eronen (s. 22. marraskuuta 1990 Vantaa) on suomalainen jääkiekkopuolustaja, joka pelaa SM-liigajoukkue JYPissä. Hän toimii joukkueen varakapteenina. Hän on pelityyliltään hyökkäävä puolustaja, joka saa useimmiten vastuuta ylivoimalla.

Ura

Seuraura 
Eronen on Etelä-Vantaan Urheilijoiden kasvatti, mutta siirtyi E-juniori-ikäisenä Jokereihin. Hän voitti joukkueessa C-nuorten mestaruuden vuonna 2006, jolloin Eronen toimi Jokereiden kapteenina. Hän kuului joukkueen kapteenistoon myös B-nuorissa, joissa Eronen voitti mestaruuden vuonna 2008. Hänet nostettiin monen muun nuoren pelaajan kanssa Jokereiden SM-liigarinkiin kaudeksi 2008–2009. Eronen teki liigadebyyttinsä 25. marraskuuta 2008 Kalevan Palloa vastaan. Ottelu jäi hänelle kauden ainoaksi SM-liigassa, mutta miesten pelit tulivat tutuksi myös kahden Mestis-ottelun verran alle 20-vuotiaiden maajoukkueesta. Pääosan kaudestaan Eronen pelasi kuitenkin Jokereiden A-nuorissa, joiden tehokkain puolustaja hän oli tehoilla 5+22=27, joilla Eronen voitti Ässien Miro Rahkolan kanssa A-nuorten SM-liigan puolustajien syöttöpörssin ja sijoittui puolustajien pistepörssissä kolmanneksi KalPan Lasse Lappalaisen kanssa.

Kausi 2009–2010 oli Erosen tulokaskausi SM-liigassa ja hän teki 33 runkosarjaottelussa tehot 1+11=12 sekä kahdessa playoff-ottelussa kaksi syöttöpistettä. Eronen teki SM-liigauransa avausmaalin Jokereiden kauden viidennessä ottelussa 19. syyskuuta 2009 vieraissa Oulun Kärppiä vastaan. Hänet palkittiin ottelun Ilta-Sanomien yhden tähden tähtipelaajana. Eronen pelasi osan kaudestaan vielä Jokereiden A-nuorissa ja myös kahden Mestis-ottelun verran alle 20-vuotiaiden maajoukkueessa. Toukokuussa 2010 hän teki kaksivuotisen jatkosopimuksen Jokereiden kanssa.

St. Louis Blues varasi Erosen seitsemännellä kierroksella 192. pelaajana NHL:n varaustilaisuudessa 2011. Kaudella 2011–2012 hän oli Jokereiden tehokkain puolustaja tehoilla 9+18=27. Erosen runkosarjaa hieman lyhensi kuitenkin helmikuussa 2012 tullut loukkaantuminen. Hän voitti kauden päätteeksi SM-pronssia. Joulukuussa 2011 Eronen teki kaksivuotisen jatkosopimuksen Jokereiden kanssa. Kaudella 2012–2013 hän nousi joukkueen kapteenistoon ja oli NHL:n työsulkuvahvistus Erik Karlssonin jälkeen Jokereiden tehokkain puolustaja tehoilla 8+18=26. Kaudella 2013–2014 Eronen jakoi tehoilla 7+17=24 SM-liigan puolustajien pistepörssin kymmenennen sijan kolmen muun pelaajan kanssa.

Kaudeksi 2014–2015 Eronen siirtyi pelaamaan kaksivuotisella sopimuksella KHL-seura Neftehimik Nižnekamskiin. Hän oli joukkueen tehokkain puolustaja tehoilla 8+14=22. Kaudeksi 2015–2016 Eronen siirtyi jatkamaan KHL-uraansa vuoden mittaisella sopimuksella Vitjaz Podolskiin. Hän oli joukkueen paras syöttäjä ja tehokkain puolustaja tehoilla 4+17=21.

Eronen palasi kaudeksi 2016–2017 SM-liigaan ja siirtyi kaksivuotisella sopimuksella Helsingin IFK:hon. Hän oli joukkueen tehokkain puolustaja tehoilla 5+15=20. Mestarien liigassa Eronen oli pelipaikastaa huolimatta HIFK:n paras maalintekijä neljällä osumallaan. Lokakuussa 2017 hän loukkaantui ja oli sivussa noin arviolta kolme kuukautta. Eronen palasi kaukaloihin 8. helmikuuta 2018 ja teki paluuottelussaan Mikkelin Jukureita vastaan tehot 1+2=3. Samassa kuussa hän teki HIFK:n kanssa 1+1-vuotisen jatkosopimuksen. Eronen teki pudotuspeleissä kolme maalia, joista kaksi oli voittomaaleja. 26. maaliskuuta 2018 neljännessä puolivälieräottelussa JYPiä vastaan hänen ylivoimamaalinsa jäi HIFK:n 4–1-voittoon päättyneen ottelun ratkaisumaaliksi ja se tasoitti ottelusarjan 2–2:een. Kuudennessä välieräottelussa 12. huhtikuuta 2018 Oulun Kärppiä vastaan Eronen ratkaisi joukkueelle 4–3-jatkoaikavoiton ensimmäisessä jatkoerässä ajassa 65.51. Simo Saarinen valitsi hänet ottelun Alumnien tähtien ykköstähdeksi. Erosen osuma tasoitti ottelusarjan 3–3:een, mutta Kärpät kuitenkin eteni finaaliin otteluvoitoin 4–3. Hän voitti kauden päätteeksi SM-pronssia.

Kaudella 2018–2019 Eronen teki SM-liigan yhden kauden piste-ennätyksensä tehoilla 9+26=35, joilla hän oli HIFK:n tehokkain puolustaja. Eronen jakoi koko SM-liigan puolustajien pistepörssin neljännen sijan Sportin Tony Sundin kanssa. Hän oli myös HIFK:n paras syöttäjä Juhani Tyrväisen ja Tommi Santalan kanssa. Mestarien liigassa Eronen oli pelipaikastaan huolimatta joukkueen paras pistemies ja maalintekijä tehoilla 4+4=8.

Eronen palasi kaudeksi 2019–2020 kaksivuotisella KHL-sopimuksella Jokereihin. Hän teki siellä 55 runkosarjaottelussa tehot 3+7=10, mutt pudostuspeleissä Eronen ei kuitenkaan ollut kokoonpanossa kertaakaan. Heinäkuussa 2020 hän ja seura purkivat sopimuksensa. Elokuussa hän siirtyi alustavasti loppuvuoden 2020 kestävällä sopimuksella Ruotsin korkeimalle sarjatasolle SHL-liigan Växjö Lakers HC:hen paikkaamaan ensisijaisesti maanmiestensä Miika Koiviston ja Ilari Melartin pitkäaikaisia loukkaantumisia. Vuoden 2021 vaihteessa seura tiedotti jättäneensä yhteisymmärryksessä jatkamatta Erosen sopimusta, kun Lakers ei löytänyt hänelle roolia, missä Eronen on parhaimmillaan. Muutamaa päivää myöhemmin hän teki loppukauden 2020–2021 kattavan sopimuksen sarjatasoa alempana HockeyAllsvenskanissa pelaavan IF Björklövenin kanssa. Eronen eteni joukkueen kanssa aina finaaleihin saakka, mutta ottelusarjan voitti ja suoraan SHL:ään nousi kuitenkin Timrå IK otteluvoitoin 4–1.

Kaudeksi 2021–2022 Eronen palasi SM-liigaan ja siirtyi 1+1-vuotisella sopimuksella Pelicansiin. Hän oli joukkueen kolmanneksi paras maalintekijä, neljänneksi paras pistemies ja tehokkain puolustaja tehoilla 14+20=34, joilla Eronen jakoi koko SM-liigan puolustajien pistepörssin viidennen sijan Lukon Thomas Grégoiren kanssa. Huhtikuussa 2022 Pelicans käytti hänen sopimuksessaan olleen option ja teki vuoden mittaisen jatkosopimuksen Erosen kanssa.

Eronen nimettiin kaudeksi 2022–2023 Pelicansin varakapteeniksi. Hän oli tehoilla 6+26=32 joukkueen tehokkain puolustaja ja paras syöttäjä. Eronen jakoi myös sisäisen pistepörssin kolmannen sijan Aatu Jämsenin kanssa. Hän jakoi SM-liigan puolustajien pistepörssin seitsemännen sijan KalPan Colby Sissonsin kanssa. Kuudennessa välieräottelussa 13. huhtikuuta 2023 Tampereen Ilvestä vastaan Eronen sai syöttöpisteen Aatu Jämsenin kahden miehen ylivoimalla tekemään Pelicansin 3–1-voittoon päättyneen ottelun voittomaaliin, joka vei joukkueen finaaleihin otteluvoitoin 4–2. Hän voitti kauden päätteeksi SM-hopeaa.

Kaudeksi 2023–2024 Eronen siirtyi kaksivuotisella sopimuksella JYPiin. Hänet nimettiin joukkueen varakapteeniksi.

Maajoukkueura 

Eronen pelasi alle 20-vuotiaiden MM-kilpailuissa vuonna 2010 sekä alle 18-vuotiaiden MM-kilpailuissa vuonna 2008. Hän pelasi myös alle 18-vuotiaiden Ivan Hlinkan muistoturnauksessa vuonna 2007, jolloin Eronen voitti hopeaa. Yhteensä hän on pelannut 13 nuorten ja 42 poikien maaottelua. 

Suomen A-maajoukkueessa Eronen on pelannut 23 ottelua tehden tehopistein 1+1=2. Hänet valittiin A-maajoukkueeseen ensimmäisen kerran keväällä 2011 toiseen MM-leiriryhmään, mutta Eronen joutui päivää myöhemmin jäämään sivuun sairastumisen vuoksi. Hänet leiriryhmässä korvasi Mikko Pukka. A-maajoukkuedebyyttinsä Eronen pääsi tekemään LG Hockey Gamesissa, jolloin hän korvasi Suomen joukkueessa Petteri Nummelinin. Erosen ensimmäinen A-maaottelu oli 9. helmikuuta 2012 Helsingin Olympiastadionilla pelattu turnauksen avausottelu Venäjää vastaan. Ensimmäisen A-maajoukkuemaalinsa hän teki Karjala-turnauksessa 12. marraskuuta 2018 Ruotsia vastaan.

Muuta 
Erosen isä Petri on toiminut juniorivalmentajana Jokereissa.

Tilastot

Lähteet

Viitteet 

Suomalaiset jääkiekkoilijat
JYPin pelaajat
St. Louis Bluesin varaamat pelaajat
Vuonna 1990 syntyneet
Elävät henkilöt